钦定古今图书集成/明伦汇编/氏族典/第205卷 > 高稼
## 钦定古今图书集成/明伦汇编/氏族典/第205卷 > 高稼

按《宋史高稼传》，“稼字南叔，邛州蒲江人。嘉定七年进
士，调成都尉，转九陇丞。丁内艰，免丧，辟潼川府路都
钤辖司干办公事。制置使崔与之闻其名，改辟本司
干办公事。稼持论不阿，忧世甚切。及郑损为制置使，
即求去。朝廷以稼赞阃有劳，改知绵谷县。损之入蜀
也，稼同产弟了翁诵言于朝，谓必败事，损御之，遂劾”
稼罢。宝庆三年，元兵至武阶，损弃沔而遁。桂如渊镇
蜀，辟通判沔州，寻檄兼幕职。北兵由东道以入，如渊

以制置司之命致故将陈昱，委以收复之任。召青座、
华阳诸关守将，皆以兵来会，凡得三千人。稼竭洋之
帑廪赡之，以州事付通判，而自假节制军马，督诸将
继进。如渊以便宜命稼利路提刑司兼权兴元府制
置司。如渊既罢，李𡌴代之，以稼久劳，请改畀内郡，差
知荥州。殿中侍御史汪刚中，如渊党也，欲使稼分其
罪，乃谓“蜀之败实由稼”，遽罢之。李心传见上，讼稼无
罪，不当罢。宣抚使黄伯固辟稼知阆州。未几，伯固去
官，制置使赵彦呐以参议官辟之。制置司近汉中，稼
言：“汉中荡无藩篱，宜经理仙人原，以为缓急视师之
地。”彦呐以委稼。稼至原，缮营垒，峙刍粮，比器甲，开泉
源，守御之规，罔不备具。会召还，彦呐密奏留稼。以直
秘阁知沔州、利州提点刑狱，进三官，为朝请大夫兼
关外四州安抚司公事，措置西路屯田。北兵自凤州
入，东军不能御，遂𢭏河池至西池谷，吏民率逃，议退
保大安。稼白彦呐曰：“今日之事，有进无退。能进据险
地，以身捍蜀，敌有后顾，必不深入。若仓皇召兵退守
内地，敌长驱而进，蜀事去矣。”彦呐曰：“吾志也。”已而竟
行，留稼守沔。北兵自白水关入六股株，距沔六十里。
沔无城，依山为阻，稼升高鼓噪，盛旗鼓为疑兵。彦呐
至罝口，辍帐前总管和彦威以军还。沔召小将杨俊、
何璘悉以兵会。未几，北兵大至，璘遁，其众皆溃，遂下
沔州。城既陷，众拥稼出户，稼叱之不能止，兵骑四集，
围之，遂死焉。诏进稼七官，为正议大夫、龙图阁直学
士，谥曰忠。后以子斯得执政，累赠太师。稼为人慷慨
有大志，闻人有善，称之不容口，不善面折无所避，推
毂人士，常恐不及，视财如粪土。死之日，闻者莫不流
涕。